## Turisme Comunitat Valenciana reforça la promoció del turisme nàutic a França

*** La Generalitat participa en el Saló Nàutic Internacional Grand Pavois que acull la localitat francesa de La Rochelle
* Assistix juntament amb l’Agrupació de Ports Esportius de la Comunitat Valenciana i de Santa Pola, i amb el suport de Turespaña**

Turisme Comunitat Valenciana reforça la promoció del turisme nàutic en el mercat francés durant esta setmana amb la participació en el Saló Nàutic Internacional Grand Pavois, que acull la localitat de La Rochelle.

Turisme té entre els seus objectius la dinamització i l’aprofitament dels recursos turístics de la Comunitat Valenciana mitjançant l’impuls de productes que contribuïsquen a generar experiències turístiques que ens distingisquen de destinacions competidores. Entre estos recursos es troba el turisme nàutic, producte al qual estos dies la Generalitat ha donat un impuls en la seua promoció i en la seua visibilitat.

El Saló Nàutic Internacional Grand Pavois, que se celebra a La Rochelle, és un esdeveniment creat en 1973 que s’ha convertit en un dels salons aquàtics líders i imprescindibles del calendari nàutic internacional. Es tracta d’un certamen que acull prop de 800 marques, 700 vaixells, 300 dels quals en flotació, i espera reunir 80.000 visitants.

En esta edició, la Comunitat Valenciana disposa d’un espai dins de l’estand de Turespaña, a on promociona tots els recursos del turisme nàutic de la regió i a on, a més, té presència l’Agrupació de Ports Esportius i Turístics de la Comunitat Valenciana i de Santa Pola.

En el taulell de la Comunitat Valenciana també tenen cabuda les empreses adherides al programa Creaturisme per a mostrar les seues experiències turístiques entre els assistents al Saló.

Fecha: 04/10/2024